Az Udinese csapatában kezdte a labdarúgást, ahol 1958-ban mutatkozott be az első csapatban és két idényen át szerepelt, de csak nyolc bajnoki mérkőzésen jutott szóhoz. Az 1960–61-es idényben a Juventus labdarúgója volt. 13 bajnoki mérkőzésen szerepelt és ezzel tagja volt a bajnokcsapatnak. A következő idényben a Palermo játékosa volt és itt volt először meghatározó játékos: 31 bajnoki mérkőzésen lépett a pályára és egy gólt szerzett. 1962 és 1974 között pályafutása jelentős részét az Internazionale csapatánál töltötte. Négy olasz bajnoki címet szerzett a csapattal (1962–63, 1964–65, 1965–66, 1970–71) és tagja volt az 1963–64-es és 1964–65-ös BEK-győztes csapatnak. 1974 és 1977 között az SSC Napoli együttesében játszott és olasz kupa győztes lett a csapattal 1976-ban. Az aktív labdarúgástól 1977-ben vonult vissza.